P. Paška, predseda NR SR: (2007-10-19):
Nech sa páči, uveďte v druhom čítaní návrh zákona. Š. Harabin, podpredseda vlády a minister spravodlivosti SR: Vládny návrh zákona, ktorým sa mení a dopĺňa zákon č. 371/2004 Z. z. o sídlach a obvodoch súdov a o zmene zákona č. 99/1963 Zb. Občiansky súdny poriadok v znení neskorších predpisov, bol Národnej rade predložený na základe Plánu legislatívnych úloh vlády na rok 2007 a v nadväznosti na programové vyhlásenie vlády. Účelom predkladaného návrhu zákona je zriadenie siedmich okresných súdov, ktoré boli v rámci tzv. optimalizácie súdnej sústavy k 1. januáru 2005 zrušené. Základným cieľom vlády pri plnení jej programového vyhlásenia je vytvoriť všetky predpoklady právnej a aj faktickej povahy pre efektívne fungovanie súdnictva v Slovenskej republike, a to v záujme zabezpečenia realizácie ústavou garantovaných práv, najmä práva na prejednanie veci bez zbytočných prieťahov a práva na právnu a súdnu ochranu. Uvedený cieľ možno dosiahnuť vykonaním rôznorodých opatrení právnej, organizačnej alebo personálnej povahy. Jedným z týchto opatrení je aj obnovenie činnosti niektorých zaniknutých súdov, a to prostredníctvom predkladaného vládneho návrhu zákona. Znovuzriadenie nových okresných súdov je však potrebné vnímať aj v súvislosti s inými opatreniami zákonnej povahy, ktoré ministerstvo súbežne pripravuje a postupne realizuje. Napr. je to plánované navýšenie počtu sudcov, komplexná novelizácia Občianskeho súdneho poriadku, zmeny v organizácii a riadení súdov či zmeny v statusových záležitostiach sudcov. Všetky tieto opatrenia a ich realizácia vytvárajú základné podmienky pre zlepšenie prístupu k spravodlivosti a vymožiteľnosti práva v Slovenskej republike podľa predkladaného vládneho návrhu zákona. Zriaďovanými súdmi teda sú: Okresný súd Malacky, Pezinok, Piešťany, Skalica, Bánovce nad Bebravou, Nové Mesto nad Váhom a Námestovo. Návrh zákona vychádza zo zásady, že na zriaďované súdy, než začnú vykonávať činnosť, zjednodušene povedané, s čistým stolom, bude prenesený výkon súdnictva z iných súdov, a to spôsobom a za podmienok uvedených v navrhovaných prechodných ustanoveniach predkladaného vládneho návrhu zákona. Okrem zriadenia nových okresných súdov vládny návrh zákona reaguje na požiadavku aplikačnej praxe zjednocovať rozhodovaciu činnosť súdov v konkurznej a reštrukturalizačnej agende, a to úpravou obvodov odvolacích súdov v predmetnej agende. Vypracovaniu samotného návrhu zákona predchádzala dôkladná analýza dopadov zmien v súdnej sústave vykonaná k 1. januáru 2005, keď o. i. bolo zrušených 10 okresných súdov. Predmetná analýza bola v súlade s Plánom práce vlády prerokovaná Radou vlády pre verejnú správu 11. júla 2007 s pozitívnym odporúčaním k zámeru ministerstva spravodlivosti opätovne obnoviť činnosť 7 okresných súdov. Následne bola táto analýza vzatá na vedomie vládou 1. augusta 2007. Návrh zákona bude mať dopady na verejné financie v rozsahu, ktorý je vyjadrený v príslušnej doložke. Návrh zákona bol predmetom vnútrorezortného, ako aj medzirezortného pripomienkového konania, bol prerokovaný v Legislatívnej rade vlády 14. augusta 2007 s odporúčaním jeho schválenia vládou, pričom vláda tento návrh prerokovala a schválila na svojom zasadnutí 22. augusta 2007. Návrh zákona je v súlade s ústavou, právom Európskych spoločenstiev a Európskej únie, zákonmi a ďalšími všeobecne záväznými právnymi predpismi a medzinárodnými zmluvami, ktorými je Slovenská republika viazaná. Stanovisko k spoločnej správe. Ústavnoprávny výbor schválil spoločnú správu k predmetnému návrhu zákona 15. októbra 2007. Predkladateľ návrhu zákona sa stotožňuje so všetkými závermi vyplývajúcimi zo spoločnej správy výborov a má zato, že ich zapracovanie prispeje k skvalitneniu právnej úpravy. Z pohľadu jednotlivých pozmeňujúcich a doplňujúcich návrhov uplatnených v druhom čítaní predkladateľ odporúča plénu schváliť pozmeňujúce návrhy v bodoch 3/1, 3/2, 4, 6, 8, 11, 12, 13 a 14 hlasovaním odporúčaných schváliť a neschváliť pozmeňujúce návrhy v bodoch 1, 2/1, 2/2, 5, 7, 9 a 10 hlasovaním odporúčaných neschváliť spoločnej správe. Po schválení príslušných pozmeňujúcich a doplňujúcich návrhov odporúča predkladateľ Národnej rade schváliť vládny návrh zákona, ktorým sa mení a dopĺňa zákon č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov. Ďakujem, pán predseda.